CELEX: 32017R0787
Language: sk
Date: 2017-05-08 00:00:00
Title: Vykonávacie nariadenie Komisie (EÚ) 2017/787 z 8. mája 2017, ktorým sa stanovuje minimálna ochranná referenčná veľkosť pagela bledého v severovýchodnej časti Atlantického oceánu

9.5.2017   
            
            
               SK
            
            
               Úradný vestník Európskej únie
            
            
               L 119/4
            
         VYKONÁVACIE NARIADENIE KOMISIE (EÚ) 2017/787
   z 8. mája 2017,
   ktorým sa stanovuje minimálna ochranná referenčná veľkosť pagela bledého v severovýchodnej časti Atlantického oceánu
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 850/98 z 30. marca 1998 o zachovaní zdrojov rybolovu prostredníctvom technických opatrení na ochranu mláďat morských organizmov (1), a najmä na jeho článok 45 ods. 1,
   keďže:
   
               (1)
            
            
               V nariadení Európskeho parlamentu a Rady (EÚ) č. 1380/2013 (2), sa stanovujú opatrenia na ochranu a udržateľné využívanie morských biologických zdrojov vrátane inter alia minimálnej ochrannej referenčnej veľkosti, ktorá je vymedzená ako veľkosť živých morských vodných druhov so zreteľom na dospelosť, pričom sa pod jej hranicou uplatňujú obmedzenia alebo stimuly, ktorých cieľom je zabrániť lovu prostredníctvom rybolovných činností.
            
         
               (2)
            
            
               Podľa článku 2 ods. 2 nariadenia (EÚ) č. 1380/2013 je cieľom spoločnej rybárskej politiky je zabezpečiť, aby sa pri využívaní živých morských biologických zdrojov populácie lovených druhov obnovovali a udržiavali nad úrovňami, pri ktorých možno dosiahnuť maximálny udržateľný výnos.
            
         
               (3)
            
            
               V článku 45 ods. 1 nariadenia (ES) č. 850/98 sa stanovuje, že ak si zachovanie populácií morských organizmov vyžaduje okamžité konanie, Komisia môže prijať všetky potrebné opatrenia, ktorými sa uvedené nariadenie doplní alebo ktorými sa stanoví výnimka z neho. V prílohe XII k uvedenému nariadeniu sa stanovujú minimálne ochranné referenčné veľkosti morských organizmov. V súčasnosti sa v tejto prílohe nestanovuje žiadna minimálna ochranná referenčná veľkosť v prípade pagela bledého (Pagellus bogaraveo).
            
         
               (4)
            
            
               Pagel bledý je hlbokomorský druh, ktorý sa vyznačuje dlhým životom, neskorým pohlavným dozrievaním, nízkou produktivitou a je v dôsledku rybolovu v severovýchodnej časti Atlantiku patrí do kategórie „zraniteľný“. Z údajov, ktoré sa získali na základe značkovania, vyplýva, že populácia pagela bledého je rozšírená na veľkej ploche. Je rozšírený od Stredozemného mora po Atlantický oceán. Medzinárodná rada pre výskum mora (ICES) z biologických dôvodov a dôvodov riadenia vychádza z predpokladu, že v severovýchodnej časti Atlantiku sa vyskytujú tri rôzne segmenty tejto populácie, konkrétne: a) podoblasti ICES VI, VII a VIII; b) podoblasť ICES IX a susediace oblasti a c) podoblasť ICES X (Azory).
            
         
               (5)
            
            
               Podľa posledného odporúčania ICES z júna 2016 týkajúceho sa pagela bledého (ďalej len „posledné odporúčanie ICES“ (3)) je populácia v podoblastiach ICES VI, VII a VIII vážne prelovená a po prvýkrát sa odporúča stanoviť nulový celkový povolený výlov (TAC). Rada ICES uviedla, že úlovky pagela bledého v podoblastiach ICES VI, VII a VIII sú na úrovni 1 – 2 % historických úrovní zo 60. a 70. rokov 20. storočia. Rada ICES okrem toho na základe výsledkov troch prieskumov pomocou vlečných sietí na lov pri dne vo Francúzsku, Španielsku a Írsku monitorujúcich tento druh rybolovu uviedla, že pri týchto vedeckých prieskumoch boli úlovky pagela bledého len zriedkavé, čo potvrdzuje domnienku, že biomasa neresiacej sa populácie rýb je veľmi nízka. Preto ICES dôrazne odporúča znížiť mieru úmrtnosti, aby sa populácia mohla obnoviť (3). Ďalej zdôrazňuje význam urýchleného vykonania riadiacich opatrení na ochranu juvenilných rýb, predovšetkým stanovením minimálnej veľkosti vyloďovaných rýb, aby sa zabránilo lovu rýb, ktoré túto veľkosť nedosahujú.
            
         
               (6)
            
            
               Podľa najnovšieho odporúčania ICES týkajúceho sa pagela bledého v podoblasti ICES IX je potrebné v roku 2017 znížiť úlovky o 13 % a v roku 2018 o ďalších 14 % (4). Rada ICES konštatuje, že úlovky sú od roku 2009 výrazne pod úrovňou TAC a zo 718 ton v roku 2009 poklesli na 152 ton v roku 2015 (5). Ďalej uviedla, že populácia sa vyskytuje aj mimo podoblasti IX a štatistické údaje o úlovkoch nie sú úplné.
            
         
               (7)
            
            
               Podľa najnovšieho odporúčania ICES týkajúceho sa pagela bledého v podoblasť ICES X je potrebné v roku 2017 znížiť úlovky o 12 % a v roku 2018 o ďalších 12 %. Úlovok pagela bledého v podoblasti ICES X sa v uplynulých rokoch pohyboval na úrovni dvoch tretín úrovne v roku 2009. Výbor STECF v apríli 2015 skonštatoval, že ako úlovok pagela bledého, tak úlovok na jednotku úsilia v posledných rokoch klesali, čo znamená, že aj využiteľná biomasa pagela bledého zaznamenáva pokles, na základe čoho možno usúdiť, že v súčasnosti vykonávané opatrenia nie sú dostatočne účinné na to, aby sa nimi tomuto poklesu zabránilo.
            
         
               (8)
            
            
               Rada ICES odporúča zostavenie riadiaceho plánu, ktorý by sa týkal celej oblasti výskytu populácie vrátane susediacich oblastí CECAF (Výbor pre rybolov v stredovýchodnom Atlantiku) a GFCM (Všeobecná rybárska komisia pre Stredozemné more), predovšetkým vzhľadom na skutočnosť, že nezanedbateľný úlovok z populácie v oblasti IX pochádza zo susediacich oblastí, v ktorých neplatí súčasný TAC a za ktoré neexistujú údaje o populácii. Rada ICES odporúča vykonávanie riadiacich opatrení, ktoré zabezpečia rovnováhu medzi využívaním mladších a starších jedincov, čo možno dosiahnuť prostredníctvom stanovenia minimálnej veľkosti pri vylodení.
            
         
               (9)
            
            
               Z uvedených najnovších pozorovaných trendov vyplýva, že mimoriadne vyčerpanie populácie pagela bledého v dôsledku nadmerného lovu a nedostatočných riadiacich opatrení má za následok vážne prelovenie populácie v podoblastiach ICES VI, VII a VIII a úbytok populácie na nízku úroveň v podoblastiach ICES IX a X.
            
         
               (10)
            
            
               Na základe uvedených skutočností možno jednoznačne konštatovať, že populácia pagela bledého v severovýchodnej časti Atlantiku je prelovená a pokiaľ sa urýchlene neprijmú opatrenia na ochranu juvenilných rýb, hrozí jej kolaps vo všetkých oblastiach.
            
         
               (11)
            
            
               K opatreniam Únie na zníženie úmrtnosti pagela bledého patrí uplatňovanie TAC od roku 2003, ako aj zavedenie minimálnej ochrannej referenčnej veľkosti 33 cm v Stredozemnom mori prostredníctvom nariadenia Rady (ES) č. 1967/2006 (6) o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori na základe vedeckého odporúčania (7). V nariadení (ES) č. 850/98, v ktorom sa stanovuje minimálna ochranná referenčná veľkosť pre určité morské organizmy v iných oblastiach vrátane Atlantiku, nie je v súčasnosti pre pagela bledého v Atlantiku stanovená minimálna veľkosť.
            
         
               (12)
            
            
               Z vedeckého odporúčania vyplýva, že pagel bledý v Atlantickom oceáne dosahuje pohlavnú zrelosť pri dĺžke 33 až 36 cm v oblastiach VI, VII, VIII, IX a X. Komisia pri posudzovaní proporcionality opatrenia a predovšetkým pri rozhodovaní, či by sa na populáciu mala uplatňovať minimálna veľkosť 33 cm, preskúmala vedecké odporúčanie a zohľadnila potrebu súladu so spoločnou rybárskou politikou a cieľom postupne eliminovať odhadzovanie úlovkov. Vo vedeckom odporúčaní sa uvádza, že 75 % samcov pagela bledého dosahuje pohlavnú zrelosť pri dĺžke 33 cm a 25 % samíc (8). Preto je 33 cm veľkosť, pri dosiahnutí ktorej sa pagel bledý dokáže rozmnožovať a obnoviť populáciu. Navyše by stanovenie minimálnej veľkosti na 36 cm malo za následok odhadzovanie úlovkov pagela bledého, čo by bolo v protiklade s cieľom postupne eliminovať odhadzovanie úlovkov.
            
         
               (13)
            
            
               Okrem toho v súčasnosti pre pagela bledého platí minimálna veľkosť 33 cm. Pagel bledý je druh rozšírený od Stredozemného mora po severovýchodnú časť Atlantiku, a pokiaľ majú byť opatrenia účinné, je potrebné stanoviť vo všetkých oblastiach výskytu tú istú úroveň ochrany populácií. Zároveň by sa tak predišlo nahlasovaniu nesprávnych údajov. Povolenie lovu a vyloďovania pagela bledého s veľkosťou menej ako 33 cm má negatívny vplyv na reprodukčnú schopnosť druhu, čo vážnym spôsobom ohrozuje ochranu populácie v severovýchodnej časti Atlantického oceána.
            
         
               (14)
            
            
               Opatrenia stanovené v tomto nariadení sa týkajú ochrany vyčerpateľných rybolovných zdrojov. Ich cieľom je prevencia nadmerného využívania populácie pagela bledého a obnova tejto populácie tak, aby opäť dosiahli bezpečné biologické hranice. Stanovenie minimálnej veľkosti týchto populácií na 33 cm sa týka tak produktov Únie, ako dovážaných produktov bez ohľadu na ich pôvod. Opatrenia budú navyše účinné v spojení s ochrannými opatreniami Únie zameraných na riešenie podobných otázok vrátane nariadenia Rady (EÚ) č. 1367/2014 (9).
            
         
               (15)
            
            
               Opatrenia stanovené v tomto nariadení sú v súlade so stanoviskom Výboru pre rybolov a akvakultúru,
            
         PRIJALA TOTO NARIADENIE:
   Článok 1
   Na účely nariadenia (ES) č. 850/98 a ako doplnok k prílohe XII k danému nariadeniu sa na pagela bledého (Pagellus bogaraveo) vzťahuje minimálna referenčná veľkosť 33 cm regiónoch 1 – 5, ako sa stanovuje v článku 2 uvedeného nariadenia.
   Článok 2
   Komisia do konca roka 2018 posúdi, či sú opatrenia zavedené týmto nariadením stále potrebné.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. mája 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 125, 27.4.1998, s. 1.
   
      (2)  Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22).
   
      (3)  Odporúčanie ICES z 3. júna 2016, 9.3.43 pagel bledý v podoblastiach 6, 7 a 8.
   
      (4)  Odporúčanie ICES z 3. júna 2016, 9.3.41 pagel bledý v podoblasti 9.
   
      (5)  Správa skupiny WGDEEP ICES z roku 2016, s. 535.
   
      (6)  Nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (Ú. v. EÚ L 409, 30.12.2006, s. 11).
   
      (7)  SEC(2002) 888 (Brusel, 16.8.2002) Správa pracovnej skupiny ad hoc o posúdení plánov obnovy v Andalúzii a na Sicílii a dokument SEC (2004) 772, s. 406).
   
      (8)  Správa STECF, 16-09 – pagel bledý_JRC101980, minimálna ochranná veľkosť pagela bledého (Pagellus bogaraveo) s. 9, odseky 5, 6 a 7.
   
      (9)  Nariadenie Rady (EÚ) č. 1367/2014 z 15. decembra 2014, ktorým sa na roky 2015 a 2016 stanovujú rybolovné možnosti pre rybárske plavidlá Únie, pokiaľ ide o určité populácie hlbokomorských rýb (Ú. v. EÚ L 366, 20.12.2014, s. 1).